Țanţoşii Măriei-Sale, făloşii micimii lor 


Moldovei, fără să mă-ncrunt, 
i-aş închina oricând o odă, 
dacă n-aș şti că e la modă 


să te dezici de ce-i cărunt. 


Spun unii că e incomodă, 
dar nu-i a celor care sunt 
şi nici a timpului mărunt, 


precum tuna măritul Vodă. 


Cinstesc vestitele-i carate, 
menite lumii să arate 


că alta de-o potrivă nu-i, 


însă bugetele ingrate 
şi primăriile-ndurate 


o fac să pară-a nimănui. 


Bis, Tănase, bis! 


Se-ntreba, cândva, Tănase 

(om altminteri priceput 

la afaceri păguboase): 

„Şi cu asta ce-am făcut?” 

Dar şi astăzi — când, vezi bine, 

dăm cu tifla spre trecut — 

întrebarea se menţine: 

şi cu asta ce-am făcut? 
Am fugit, ca să-i dăm vamă 
(ca după un tren pierdut), 
după Europa-mamă. 
Şi cu asta ce-am făcut? 
Că vin domnii să ne-mbie, 
blând, cu câte-un upercut 
tras cu sete la bărbie. 


Şi cu asta ce-am făcut? 


Răbdători de cursă lungă, 
cu picioarele de lut, 
strângem baiera la pungă. 
Şi cu asta ce-am făcut? 
După toată analiza, 

a scăzut venitul brut, 

însă a crescut acciza. 


Şi cu asta ce-am făcut? 


Prin măsurile Puterii, 
firmele-au căzut sub scut 
şi-au sporit vârtos şomerii. 
Și cu asta ce-am făcut? 
După raportări curente, 
minimalul perceput 
dă belşug la falimente. 
Şi cu asta ce-am făcut? 
Cum bugetu-i într-o rână, 
fuga după împrumut 
cu căciulile în mână. 
Şi cu asta ce-am făcut? 
Ca să-și netezească drumul 
și să crească la avut, 
au pus biruri cu duiumul. 
Şi cu asta ce-au făcut? 
Să dezumfle mai cu graba 
Cheltuielile mamut, 
au scornit munca degeaba. 
Şi cu asta ce-au făcut? 
Ca guvern tip coana moaşă, 
sau din bălării născut, 
rabdă toate pe cocoașă. 
Și cu asta ce-am făcut? 
Spun că şcoala nu e bună, 
are un nivel scăzut, 
şi-i scot legi una pe lună. 
Şi cu asta ce-am făcut? 


Mulţi absolvă la urgenţă, 


nici în treacăt n-au trecut: 
dai un plic, iei o licenţă. 
Şi cu asta ce-am făcut? 
Foarte şubred la scofală 
— chiar așa, dator vândut — 
demnitaru-i plin de fală. 
Şi cu asta ce-am făcut? 
Bântuie prin țări străine, 
gros ca un ardei umplut, 
şi susține că e bine. 
Și cu asta ce-am făcut? 
Prin consilii se răsfață, 
nevăzut, necunoscut, 
se coțopeneşte-n faţă. 
Şi cu asta ce-am făcut? 
S-au găsit şi trepăduşii 
cu proţapu-nfipt în Prut 
să se dea în bărci cu ruşii. 
Şi cu asta ce-am făcut? 
Din belşugul de ponoase 
n-ai ce-alege, că-i prea slut, 
însă stăm de lemn-Tănase. 
Şi cu asta ce-am făcut? 
Ne-am pus frunza (nu de viţă) 
pe ce încă nu-i rebut 
şi nici inimă pestriță. 
Şi cu asta ce-am făcut? 
Cu umor de la Tănase, 
cum am spus de la-nceput, 


le-am mai îndulcit, că-s groase. 


Şi cu asta ce-am făcut? 
Nu-mi mai dau cu presupusul, 
vă iubesc şi vă salut 

şi mă mulţumesc cu spusul. 


Şi cu asta ce-am făcut? 


